“ฟินันเซีย” แนะซื้อ ITEL เป้า 6.30 บ. หลังโชว์กำไร Q3 เกินคาด ชี้ Q4 พีครับเปิดเมือง
“ฟินันเซีย” เชียร์ซื้อ ITEL คงราคาเป้าหมาย 6.30 บ. หลังโชว์กำไร Q3/64 โตกว่าที่เคยคาดการณ์ไว้ ขณะที่ Q4 มองว่าพีคสุดรับปัจจัยบวกเปิดเมืองหนุน
“ฟินันเซีย” เชียร์ซื้อ ITEL คงราคาเป้าหมาย 6.30 บ. หลังโชว์กำไร Q3/64 โตกว่าที่เคยคาดการณ์ไว้ ขณะที่ Q4 มองว่าพีคสุดรับปัจจัยบวกเปิดเมืองหนุน
10 พ.ย. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ เกี่ยวกับบริษัท อินเตอร์ลิ้งค์ เทเลคอม จำกัด (มหาชน) หรือ ITEL หลังกำไรสุทธิในไตรมาส 3/64 เร่งตัวขึ้นเป็น 63.7 ล้านบาท เพิ่มขึ้น 35.2% จากไตรมาสก่อน, เพิ่มขึ้น 27.6% จากปีก่อน ดีกว่าคาด 4.7% กำไรในไตรมาสนี้ถูกผลักดันด้วย 1) ธุรกิจติดตั้งโครงข่าย (Installation) ที่พยายามเร่งส่งมอบงานทำให้รายได้จากธุรกิจนี้ เพิ่มขึ้น 76.7% จากไตรมาสก่อน, เพิ่มขึ้น 3.3% จากปีก่อน อัตรากำไรขั้นต้นที่สูงขึ้นมากเป็น 28.5% จาก 20.7% ในไตรมาส 2/64 และ 12.6% ในไตรมาส 3/63 ตามสัดส่วนของงานที่ส่งมอบที่สำคัญๆ ได้แก่ งานติดตั้ง Anti-drone ให้หน่วยงานภาครัฐ งานติดตั้งเคเบิ้ลใย แก้วและซ่อมบำรุงโครงข่ายสายเคเบิ้ลใยแก้วให้หน่วยงานภาครัฐ เป็นต้น
2) ส่วนรายได้จากการให้บริการโครงข่าย (Data service) ซึ่งเป็นรายได้หลัก (63.3% ของรายได้รวม) และเป็น Recurring income ที่โตต่อเนื่อง เพิ่มขึ้น 2.3% จากไตรมาสก่อน, เพิ่มขึ้น 15.6% จากปีก่อน แต่มีอัตรากำไรขั้นต้นชะลอลงเป็น 23.7% จาก 25.4% ในไตรมาส 2/64  และ 34.5% ในไตรมาส 3/63 เนื่องจากอัตรากำไรที่ลดลงของงาน USO
3) รายได้จากการให้บริการพื้นที่ Data center (3.9% ของรายได้รวม) ลดลง 1.0% จากไตรมาสก่อน แต่ลดลงแรง 10.7% จากปีก่อน เนื่องจากไตรมาส 3/63 เป็นฐานที่สูงจากการที่ลูกค้ารายหนึ่งเลื่อนการต่อสัญญาจากไตรมาส 2/63 มาอยู่ในไตรมาส 3/63
ด้านกำไรปกติงวด 9 เดือนแรกปี 64 เพิ่มขึ้น 21.4% จากปีก่อนเป็น 156.8 ล้านบาท คิดเป็น 62.1% ของประมาณการทั้งปีนี้ที่คาด 252.5 ล้านบาท เพิ่มขึ้น 37.4% จากปีก่อน (กำไรปกติ เพิ่มขึ้น 53.0% จากปีก่อน) แนวโน้มกำไรจะทำจุดสูงสุดของปีในไตรมาส 4/64 หลังเปิดเมือง กำไรที่เติบโตสูง ชดเชย Dilution จากการแปลงสภาพของ ITEL-W2 ทำให้คาด EPS ปี 2564 โต 10.2% จากปีก่อน
ทั้งนี้ ITEL เพิ่มทุน 30.6 ล้านหุ้นเพื่อแลกหุ้นกับ บริษัท เวทเธอเรีย อี ซึ่งเป็น Holding Company ถือหุ้น 51.0% ใน BS ที่ทำธุรกิจเกี่ยวกับการค้าคอมพิวเตอร์และให้บริการ ระบบไอทีแบบครบวงจรเช่น Cyber Security, Wifi &amp; Network Solutions เป็นต้น โดยยังคงประมาณการกำไรสุทธิปี 2564-66 โตเฉลี่ย 30.2% ไว้ก่อนเพราะ BS อาจยังไม่มีนัยยะต่อผลประกอบการในปี 2565 และคงราคาเป้าหมายปี 2565 ที่ 6.30 บาท (อิง PE 24.0 เท่า PEG 0.8) เพราะจำนวนหุ้น PP เพิ่มขึ้นเพียง 2%
สำหรับ ITEL-W3 จะใช้สิทธิครั้งแรกในเดือน ธ.ค. 2565 คาดว่ายังไม่ส่งผลต่อ EPS Dilution ในปี 2565 ราคาหุ้นปัจจุบันซื้อขายที่ 2565 PE 19.2 เท่า และ 2565 EV/EBITDA ต่ำเพียง 8.7 เท่า จึงยังคงแนะนำซื้อ